โครงการเติมเงินผ่านกระเป๋าเงินดิจิทัล 10,000 บาท
การดำเนินโครงการ

ในการประชุมนัดแรกของคณะรัฐมนตรีไทย คณะที่ 63 เมื่อวันที่ 13 กันยายน พ.ศ. 2566 เศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง ได้มอบหมายให้จุลพันธ์ อมรวิวัฒน์ รัฐมนตรีช่วยว่าการกระทรวงการคลัง เป็นผู้รับผิดชอบโครงการเติมเงินผ่านกระเป๋าเงินดิจิทัล 10,000 บาท โดยเป็นตัวแทนของกระทรวงการคลังในการเป็นเจ้าภาพจัดการประชุมหารือกับสำนักงบประมาณ, สำนักงานสภาพัฒนาการเศรษฐกิจและสังคมแห่งชาติ และหน่วยงานที่เกี่ยวข้อง เช่น กรมสรรพากร, สำนักงานเศรษฐกิจการคลัง, กรมการค้าภายใน กระทรวงพาณิชย์, สำนักงานปลัดกระทรวงมหาดไทย และธนาคารออมสิน เพื่อศึกษารายละเอียด กำหนดเงื่อนไข และแนวทางในการดำเนินโครงการ โดยได้มีการประชุมดังกล่าวเมื่อวันที่ 25 และ 27 กันยายน
ต่อมาเมื่อวันที่ 3 ตุลาคม พ.ศ. 2566 ที่ประชุมคณะรัฐมนตรีมีมติเห็นชอบในหลักการแต่งตั้งคณะกรรมการนโยบายโครงการเติมเงินผ่านกระเป๋าเงินดิจิทัล 10,000 บาท ตามที่กระทรวงการคลังเสนอ โดยมีองค์ประกอบดังนี้
| ลำดับที่ | ชื่อ | ตำแหน่งหลัก | ตำแหน่งในคณะกรรมการ |
| --- | --- | --- | --- |
| 1 | นายเศรษฐา ทวีสิน | นายกรัฐมนตรี และรัฐมนตรีว่าการกระทรวงการคลัง | ประธานกรรมการ |
| 2 | นายภูมิธรรม เวชยชัย | รองนายกรัฐมนตรี และรัฐมนตรีว่าการกระทรวงพาณิชย์ | รองประธานกรรมการ คนที่ 1 |
| 3 | นายปานปรีย์ พหิทธานุกร | รองนายกรัฐมนตรี และรัฐมนตรีว่าการกระทรวงการต่างประเทศ | รองประธานกรรมการ คนที่ 2 |
| 4 | นายอนุทิน ชาญวีรกูล | รองนายกรัฐมนตรี และรัฐมนตรีว่าการกระทรวงมหาดไทย | รองประธานกรรมการ คนที่ 3 |
| 5 | นายประเสริฐ จันทรรวงทอง | รัฐมนตรีว่าการกระทรวงดิจิทัลเพื่อเศรษฐกิจและสังคม | รองประธานกรรมการ คนที่ 4 |
| 6 | นายกฤษฎา จีนะวิจารณะ | รัฐมนตรีช่วยว่าการกระทรวงการคลัง | กรรมการ |
| 7 | นายจุลพันธ์ อมรวิวัฒน์ | รัฐมนตรีช่วยว่าการกระทรวงการคลัง | กรรมการ |
| 8 | นายแพทย์ พรหมินทร์ เลิศสุริย์เดช | เลขาธิการนายกรัฐมนตรี | กรรมการ |
| 9 | นายเผ่าภูมิ โรจนสกุล | เลขานุการรัฐมนตรีว่าการกระทรวงการคลัง | กรรมการ |
| 10 | ศาสตราจารย์พิเศษ วิศิษฏ์ วิศิษฏ์สรอรรถ | ปลัดกระทรวงดิจิทัลเพื่อเศรษฐกิจและสังคม | กรรมการ |
| 11 | นายสุทธิพงษ์ จุลเจริญ | ปลัดกระทรวงมหาดไทย | กรรมการ |
| 12 | นายเศรษฐพุฒิ สุทธิวาทนฤพุฒิ | ผู้ว่าการธนาคารแห่งประเทศไทย | กรรมการ |
| 13 | นายดนุชา พิชยนันท์ | เลขาธิการสภาพัฒนาการเศรษฐกิจและสังคมแห่งชาติ | กรรมการ |
| 14 | นายเฉลิมพล เพ็ญสูตร | ผู้อำนวยการสำนักงบประมาณ | กรรมการ |
| 15 | นายปกรณ์ นิลประพันธ์ | เลขาธิการคณะกรรมการกฤษฎีกา | กรรมการ |
| 16 | นายอำนาจ เจตน์เจริญรักษ์ | อัยการสูงสุด | กรรมการ |
| 17 | พลตำรวจเอก ต่อศักดิ์ สุขวิมล | ผู้บัญชาการตำรวจแห่งชาติ | กรรมการ |
| 18 | นายวิทัย รัตนากร | ประธานกรรมการสมาคมสถาบันการเงินของรัฐ | กรรมการ |
| 19 | นายผยง ศรีวณิช | ประธานสมาคมธนาคารไทย | กรรมการ |
| 20 | ไม่ทราบ | ผู้ทรงคุณวุฒิด้านกระเป๋าเงินดิจิทัล | กรรมการ |
| 21 | ไม่ทราบ | ผู้ทรงคุณวุฒิด้านการเงินและการคลัง | กรรมการ |
| 22 | ไม่ทราบ | ผู้ทรงคุณวุฒิด้านบล็อกเชน | กรรมการ |
| 23 | นายลวรณ แสงสนิท | ปลัดกระทรวงการคลัง | กรรมการและเลขานุการร่วม |
| 24 | ว่าง | ปลัดกระทรวงพาณิชย์ | กรรมการและเลขานุการร่วม |
| 25 | นายพรชัย ฐีระเวช | ผู้อำนวยการสำนักงานเศรษฐกิจการคลัง | ผู้ช่วยเลขานุการ |
| 26 | ไม่ทราบ | ผู้แทนกระทรวงพาณิชย์ | ผู้ช่วยเลขานุการ |
| 27 | นางสาว​นัทรียา ทวีวงศ์ | รองเลขาธิการนายกรัฐมนตรีฝ่ายบริหารที่ได้รับมอบหมาย | ผู้ช่วยเลขานุการ |
| 28 | นายสิทธิรัตน์ ดรงคมาศ | ผู้ช่วยปลัดกระทรวงการคลัง | ผู้ช่วยเลขานุการ |
ต่อมาเมื่อวันที่ 5 ตุลาคม คณะกรรมการนโยบายโครงการได้จัดการประชุมนัดแรก (ครั้งที่ 1/2566) ซึ่งที่ประชุมได้เห็นชอบหลักการแต่งตั้งคณะอนุกรรมการขับเคลื่อนโครงการ เพื่อพิจารณารายละเอียดของโครงการ โดยมีจุลพันธ์ อมรวิวัฒน์ เป็นประธานคณะอนุกรรมการ และคณะอนุกรรมการขับเคลื่อนโครงการได้จัดการประชุมนัดแรกเมื่อวันที่ 12 ตุลาคม ซึ่งคณะอนุกรรมการได้มอบหมายภารกิจที่เกี่ยวข้องกับโครงการให้หน่วยงานต่าง ๆ นำไปดำเนินการ เช่น สมาคมธนาคารไทยจัดหาผู้จัดทำระบบเติมเงินที่มีเงื่อนไขผ่านทางกระเป๋าเงินดิจิทัล ซึ่งต่อมาเปิดเผยว่าเป็น "โปรแกรมประยุกต์พิเศษแห่งชาติ", สำนักงานตำรวจแห่งชาติตรวจสอบและป้องกันการทุจริต, กระทรวงมหาดไทย ในฐานะหน่วยงานกำกับดูแลองค์การตลาด ช่วยยืนยันร้านค้าที่เข้าร่วมโครงการ